DILONGI YA 12
Inki Mutindu Kisalu na Beto ya Kusamuna Ke Salamaka?
Ntangu fioti na ntwala ya kufwa, Yezu tubaka nde: “Bo ta samuna nsangu yai ya mbote ya Kimfumu na ntoto ya mvimba sambu na kuta kimbangi na makanda yonso, ebuna nsuka ta kwisa.” (Matayo 24:14) Kansi nki mutindu kisalu yai ya kusamuna na ntoto ya mvimba zolaka kusalama? Na kulanda mbandu yina Yezu bikaka ntangu yandi vandaka na ntoto.
Beto ke salaka ngolo na kukutana ti bantu na banzo na bo. Yezu longaka balongoki na yandi mutindu ya kulonga nsangu ya mbote nzo na nzo. (Matayo 10:11-13; Bisalu 5:42; 20:20) Bo tindaka bansamuni yina ya mvu-nkama ya ntete na bateritware ya sikisiki sambu na kusamuna. (Matayo 10:5, 6; 2 Bakorinto 10:13) Mutindu mosi bubu yai, bo me yidikaka mbote kisalu na beto ya kusamuna, mpi bo me pesaka konso dibundu kisika yina bo fwete samuna. Diambu yai ke sadisaka beto na kulungisa nsiku ya Yezu yina ke lomba beto na “kusamuna na bantu mpi na kuta kimbangi mbote-mbote.”
Beto ke salaka ngolo na kukutana ti bantu bisika yonso yina bo kele. Yezu pesaka mpi mbandu mutindu yandi vandaka kusamuna na bisika ya bantu mingi, bonso na lweka ya masa to pene-pene ya dibulu ya masa. (Marko 4:1; Yoane 4:5-15) Beto mpi, beto ke solulaka ti bantu mambu ya Biblia bisika yonso—na babala-bala, na bisika ya mumbongo, na baparke, to na telefone. Beto ke taka mpi kimbangi na bantu ya ke zingaka pene-pene na beto, na banduku ya kisalu, na banduku ya nzo-nkanda, mpi na bampangi na beto ya kinsuni kana dibaku me monana. Bikesa yai yonso me salaka nde bamilio ya bantu na ntoto ya mvimba kuwa “nsangu ya mbote ya luguluku.”
Na nani nge ta zola kuzabisa nsangu ya mbote ya Kimfumu ya Nzambi mpi mambu yina nsangu yango ke tendula sambu na makwisa na yandi? Kubumba ve nsangu yai ya ke pesa kivuvu sambu na nge mosi. Zabisa yo na bantu ya nkaka kukonda kusukinina!
Inki “nsangu ya mbote” beto fwete longa?
Inki mutindu Bambangi ya Yehowa ke landaka mbandu ya metode ya Yezu ya kusamuna?
kon_Latn kon_Latn kon_Latn kon_Latn kon_Latn kon_Latn kon_Latn kon_Latn